google/wiki40b huggingface dataset:
Americium

Egenskaper

Americium er et radioaktivt sølvhvitt skinnende metall som tilhører aktinoidene. Det oksiderer langsomt i tørr luft og er mer formbart enn uran og plutonium. Alfastrålingen er omkring 3 ganger sterkere enn fra radium, og i gram-mengder avgir det også sterk gammastråling. Med en kritisk masse på 60 kg er det teoretisk mulig å bruke stoffet i fisjonsreaktorer eller kjernefysiske våpen, men andre stoffer med lavere kritisk masse er lettere tilgjengelig (plutonium og uranisotoper). Styret i Det internasjonale atomenergibyrået vedtok i 1999 at americium skulle omfattes av ikke-spredningsavtalen.

Isotoper

Americium har ingen stabile isotoper. Hittil er 19 isotoper kjent, og de mest stabile av disse er ²⁴³Am med halveringstid 7 370 år, ²⁴¹Am med halveringstid 432,2 år, og ²⁴²ᵐ¹Am med halveringstid 141 år. Alle de resterende isotopene har halveringstider kortere enn 3 døgn, og de fleste kortere enn 1 time. Kjernene til isotopene  ²⁴¹Am, ²⁴³Am og ²⁴²ᵐ¹Am kan spaltes spontant (uten ytre påvirkning).
CAS-nummer: 7440-35-9

Forekomst

Americium finnes ikke i naturen, men fremstilles kunstig ved nøytron-bombardement av plutonium. Årsproduksjonen på verdensbasis er ukjent.

Anvendelse

Den radioaktive isotopen ²⁴¹Am brukes for å måle glassruters tykkelse, og som strålekilde i røykvarslere.
En ionisk røykvarsler består av en radioaktiv kilde som ligger inne i et ionekammer. Siden strålingen ioniserer luften i kammeret, blir det generert elektrisk strøm. Hvis røykpartikler kommer inn i kammeret, reduseres strømmen og alarmen går. Til røykvarslere brukes strålekilder som sender ut alfapartikler (som regel 40 kBq ²⁴¹Am), og det er derfor knapt noen målbar stråling på utsiden av varsleren.

Helsefare

Americium i røykvarslere sender ut både alfa- og gammastråling, men utgjør en svært liten helserisiko. Alfastråling har kort rekkevidde, mens gammastrålingen er i dette tilfellet ubetydelig og relativt energisvak.
Flanør

Flanør  (fransk flâneur(flâneur, fra det norrøne verb flana "å vandre målløst".) er en gående betrakter av storbyen eller metropolis, en herre eller dandy som slentrer gjennom byens gater. Han er en elegant dagdriver som alltid gjør noe og som aldri klarer å kjede seg. En flanør er også en livsglad og karismatisk person.
Flaneri er en sjanger innen litteraturen, og betegnet både på forfatterattityde og som en litterær form.  Forfatteren av et flaneri er en flanør, og skriver i en uformell stil om ting «i tiden», vanligvis med personlig tilsnitt.  Flanerier ble engang betegnet som «sporadiske sorgløse betraktninger av reise, uten klare mål, men med mye mening».  En tilårskommen flanør er Virginia Woolf som flanerte fra London. Betegnelsen ble i Norge veletablert på 1960- og 1970-tallet, gjennom Odd Eidems mange godtselgende bøker med undertittel «Flanerier», en samling små litterære stykker, essay og noveller.  Av Hallvard Rieber-Mohn ble flaneriet beskrevet som «...en krysning av novelle, epistel og kåseri, tilsatt en knivsodd «fortrolig samtale med leseren»» (fra forordet til Odd Eidems Fløyten og Orgelet).
Betegnelsen flanør ble brukt av Charles Baudelaire og Walter Benjamin for å betegne moderniteten i storbyen. Flanørens arena var Paris og ikke minst byens ovebygde passasjer, arkadene. Disse er beskrevet i Benjamins store verk Passagenwerk eller Arcades Project som er en stor samling av skrifter om bylivet i Paris i 1800-tallet. Verket ble aldri fullført, men det finnes likevel mange oversettelser av det.
La Paz (kommune i Canelones)

Historie

La Paz ble grunnlagt i 15. mars 2010.

Regjeringen

Ordføreren (alcalde) i kommunen er Juan Tons (2010-2015).
Pakistan under VM i friidrett 2015

Resultater

(Q, q – kvalifisert, NM – ikke noe gyldig resultat, SB – årsbeste, PB - personlig rekord)
Hojōjutsu

Hojōjutsu (捕縄術), også kjent som Torinawajutsu (捕縄術) og Nawajutsu (縄術), er en tradisjonell japansk kampkunst som ble utviklet i det 17. århundre og handler om å binde fast fanger og kriminelle ved å bruke tau. Hojōjutsu ble tradisjoneltvis lært av blant annet samurai, politiet og militæret, men idrettsutøvere innenfor kampsport kan også lære seg kunsten. Innenfor hojōutsu finnes det ulike typer knuter som kan benyttes av i ulike situasjoner og kampkunsten er kjent for å legge vekt på estetikk.
Når en skal drive med hojōjutsu er det viktig at en kjenner til menneskeanatomien ettersom det å putte knuter på visse plasser på kroppen kan begrense bevegelsesfriheten til den bundede på en effektiv måte uten å skade vedkommende. Hvis personen er bundet på en riktig måte vil det også føles ubehagelig ut for vedkommende hvis han eller hun prøver å gjøre motstand. Å ha et tau rundt halsen og overarmene kunne gjøre det vanskeligere å rømme.
Japansk bondage (shibari) var inspirert av hojōjutsu da det ble oppfunnet.

Kategorier

Hojōjutsu kan bli delt opp i to hovedkategorier. Varianten i den første kategorien ble brukt til arrestasjoner hvor et tynt tau kalt «haynawa» eller «rask binding» (早縄) ble brukt. Når politiet skulle arrestere noen som gjordet motstand måtte de binde dem raskt og bruke enklere metoder. Den pågrepne ble bundet slik at tauet gikk rundt halsen, armene og resten av overkroppen. Hvis personen var mistenkt, men ikke dømt enda kunne vedkommende bli bundet fast med tau uten knuter for å spare dem fra ydmykelse ifølge historikere. Da måtte politiet holde fast i tauet og gå ved siden av personen for å holde kontroll på han eller henne siden tauet ikke hadde noen knuter. Deretter kunne vedkommende bli sendt til avhør og noen ganger torturert for å få en tilståelse. Både å bli bundet på en måte hvor tauet gikk rundt halsen og hvor det var synlige knuter ble sett som ydmykende i Japan.
Den andre hovedkategorien kalles for "honnawa" (本縄).og ble brukt i situasjoner hvor folk måtte være bundet over lengre tid som for eksempel ved transport av fanger og under henrettelser. Fanger kunne også bli utstilt slik at tilskuerne kunne se dem før henrettelsen tok sted. I denne varianten ble tykkere tau brukt for både bedre komfort og for å sikre fangen bedre.
Hvilken knute og variant som ble brukt var også avhengig av personens kjønn, alder, yrke, kriminelle handling, handikap og sosialstatus, derfor var det viktig at personen som bandt noen gjordet det riktig. Det vil si at både menn, kvinner, barn, munker, samurai, tyver også videre hadde sine særegne måter å bli bundet på.
Calpinae

Utseende

Middelsstore til svært store, ofte brune nattfly med brede, trekantede forvinger.

Levevis

En del arter av nattfly lever av fruktsafter som de suger i seg. Disse har utviklet en spiss sugesnabel som de bruker til å stikke gjennom fruktskallet. I alle fall en art, vampyrfly (Calyptra eustrigata), har tatt dette et steg videre. Den bruker den spisse sugesnablen sin til å stikke gjennom huden hos forskjellige pattedyr, og suger blod. Atferden har muligens utviklet seg fra å suge svette eller tårevæske, noe mange tropiske sommerfugler gjør. Vampyrflyet finnes i India, Sri Lanka og østover til Malaysia.

Dødsvarselfly

Den amerikanske slekten dødsvarselfly (Ascalapha), med tre arter, blir noen ganger regnet til Calpinae, mens andre klassifikasjoner plasserer den i Catocalinae eller i den store underfamilien Ophiderinae. Hannen av Ascalapha odorata blir opptil 16 cm i vingespenn og er dermed trolig det største insektet i Nord-Amerika. Den er mørkebrun med en silkeaktig glans, og flere brede, bølgete tverrbånd i vingene. Et karakteristisk trekk er at øyflekken midt i forvingen er formet som et 9-tall. Ascalapha odorata finnes fra Brasil til det sørlige USA. Den kan foreta lange vandringer og flyr fra Mellom-Amerika inn til de sørlige statene i USA om våren. Enkelte kan fly så langt nord som til Alaska. Den er også blitt innført til Hawaii. Larven lever på planter i erteblomstfamilien, særlig akasier, også på Cassia og på fiken (Ficus). Den kan gjøre noe skade i hager. De voksne sommerfuglene suger gjerne saft fra råtnende frukt. Mange steder, blant annet i Mexico og på Jamaica, er denne store, flaggermuslignende sommerfuglen i folketroen blitt betraktet som et dårlig varsel, gjerne om død om den kommer inn i et hus. Navn som "Black witch moth" og "Papilion-devil" gjenspeiler dette.
Corliss Lamont

Liv og virke

Lamonts politiske syn var sosialistisk. På 1930-tallet var han positivt sinnet overfor den sovjetiske sosialisme, men gikk aldri inn i kommunistpartiet og distanserte seg senere fra dette. I 1953 skrev han en pamflett om dette, med tittelen Why I am not a Communist («Hvorfor jeg ikke er kommunist»).    
Han var en ivrig forkjemper for borgerrettighetene og var direktør for American Civil Liberties Union fra 1932 til 1954, og deretter formann frem til sin død for the National Emergency Civil Liberties Committee som med stor fremgang gikk imot senator Joseph McCarthys underkomite i det amerikanske senat.  
Lamont skrev seksten bøker, hundrevis av pamfletter og tusenvis av leserinnlegg om samfunnsmessige spørsmål. Hans best kjente bok er sannsynligvis  The Philosophy of Humanism, som av mange oppfattes som en nøkkelfremstilling av naturalistisk humanistisk filosofi. Et annet bidrag til samme felt var hans bok The Illusion of Immortality (1935), som er en revidert versjon av hans doktoravhandling. Han utgav også bøker om John Dewey og Bertrand Russell. 
Lamont var president-emeritus for American Humanist Association og mottok Gandhi-fredsprisen i    1981. I 1998 mottok han posthumt utmerkelsen Distinguished Humanist Service Award fra International Humanist and Ethical Union.
Fjelberg prestegård

Fjelberg prestegård i Kvinnherad ligger like inntil Fjelberg kirke, på nordsiden.
Kirken og gården har røtter tilbake til middelalderen. Gården er første gang omtalt i 1561. Bygningene er fra tidlig 1700-tall eller senere. Ti bygninger er fredet, hvorav seks rundt tunet: hovedbygning, bispestue, stabbur, bakeri, vedskjul og utedo. Det finnes også bl.a. en driftsbygning og et par naust.
Den tidligere prestegården drives av en stiftelse og brukes til møter, seminarer, overnatting m.v.
NM i judo 1986

NM i judo 1986 ble arrangert i Bergen 1.-2. mars (menn) og Sandefjord 12.-13. oktober (kvinner).
Kongepokalen for menn ble vunnet av Fridtjof Thoen. Kongepokal for kvinner ble ikke utdelt.
FC Barcelona Femení

FC Barcelona Femení er en spansk fotballklubb fra Barcelona.
Den ble startet i 1988 som Club Femení Barcelona, og en av klubbene som samme året startet den spanske kvinneligaen.  I 1994 vant de sin første cupseier og var nest best i ligaen.  Fra 2001 har de vært en offisiell del av storlaget FC Barcelona som hadde stått som viktig sponsor frem til da.  Norske Caroline Graham Hansen gikk hit i 2019 som angriper.
Trener 2017–19 var Fran Sánchez fra Barcelona.  Han ble etterfulgt av katalaneren Lluís Cortés.
De spiller sine hjemmekamper på Estadi Johan Cruyff med plass til 6 000 tilskuere. Det stod nytt i 2019, beliggende i Ciutat Esportiva Joan Gamper som er klubbens treningsanlegg.
Sonaterondo

Sonaterondo er en musikalsk blandingform der den ene eller begge av de to ytterdelene er på rondoform, mens den midtre delen er på sonatesatsform. Sonaterondo ble ofte benyttet under wienerklassisismen.

Struktur

Rondoformen innebærer at et tema i grunntonearten (tonika) gjentas avbrutt av episoder med nye temaer innimellom gjentakelsene, slik:
A B A C A D A ...
Episodene (B, C, D etc) er vanligvis i en annen toneart enn tonikaen.
I sonatesatsformen har man først en åpningsdel i tonikaen som følges av en overgang til den dominante tonearten. Sammen utgjør disse to eksposisjonen. Deretter følger gjennomføringen, hvor materiale fra eksposisjonen gjennom motivisk-tematisk arbeid vanligvis gjennomgår en omvandling ved at materialet tas gjennom flere fjerntliggende tonearter. I rekapitulasjonen (også kalt reprisen) gjentas materialet fra eksposisjonen i lett endret form, denne gangen i tonikaen. Sonatesatsformen kan skjematisk framstilles slik:
[A B']ₑₖₛₚ [C"]gj.f [A B]ᵣₑₖₐₚ
En enkeltapostrof (') betyr «i dominanten», en dobbeltapostrof (") «i musikalsk fjerntliggende tonearter» og ingen apostrof «i tonika».
Iblant kan sonateformen inneholde en episodisk gjennomføringsdel som stort sett bruker nytt tematisk materiale. To eksempler er førstesatsen av Mozarts Pianosonate nr. 10 K. 330 og Beethovens Pianosonate op. 14 nr. 1. I sonaterondoformen er det den episodiske gjennomføringen som ofte brukes.
I den enkleste formen for en sonaterondo gjentas åpningsmaterialet i tonikaen ved begynnelsen av gjennomføringsdelen.
[A B']ₑₖₛₚ [A C"]gj.f [A B]ᵣₑₖₐₚ
Ved å legge til en ekstra A-del vil formen bli: AB'AC"AB, og dermed vil vekslingen mellom A og det andre materialet minne om rondo. Legg merke til at dersom det er snakk om en episodisk gjennomføringsdel vil C" inneholde det nye tematiske materialet og følgelig føre til at sonaterondoen legges tettere opp mot en egentlig rondo.

«Utsatt gjentakelse» hos Mozart

Mozart brukte i blant en variant av sonaterondoformen hvor temaet omvandles i rekapitulasjonen: Åpningstaktene dukker opp ganske seint, etter at mesteparten av materialet i eksposisjonen er blitt rekapitulert, men før den endelige temasekvensen ("codetta") som avrunder denne delen. Altså har vi:
[A B' codetta]ₑₖₛₚ [A C"]gj.f [B A codetta]ᵣₑₖₐₚ
Hensikten til Mozart var kanskje å skape en følelse av variasjon ved at hovedtemaet ikke blir gjentatt med så jevne mellomrom. Han brukte denne formen i pianokvartettenes finaler og i flere av sine pianokonserter.

Coda

I den vanlige sonateformen vil det ofte forekomme en coda:
[A B']ₑₖₛₚ [C"]gj.f [A B]ᵣₑₖₐₚ [D]coda
Denne lengre versjonen av sonateformen har sin motpart i sonaterondoformen. Dersom codaen legges opp slik at den starter med åpningsmaterialet har vi enda en utgave av A:
[A B']ₑₖₛₚ [A C"]gj.f [A B]ᵣₑₖₐₚ [A D]coda
Dermed får vi: AB'AC"ABAD. Et eksempel er sistesatsen i Beethovens Pianosonate nr. 8 op. 13 («Pathetique»).
Den internasjonale flyktningorganisasjon

Den internasjonale flyktningorganisasjon var en internasjonal organisasjon i FN-systemet. Organisasjonenes navn på engelsk var International Refugee Organization. Den internasjonale flyktningorganisasjon ble grunnlagt i 1946 for å håndtere de store flyktningproblemene som ble skapt av den andre verdenskrig. Organisasjonens opphørte i 1952 og dens oppgaver overtatt av FNs høykommissær for flyktninger.
Kraftrock

Kraftrock er et konsertalbum fra Hard Rock Kafé-miljøet i Trondheim.
Albumet ble utgitt av Studentersamfundet i Trondhjem  i 1980. Platen ble spilt inn på Knaus.
Nermin

Etymologi

Nermin betyr «myk» på tyrkisk.

Kjente personer med navnet

Personene i listene er ordnet kronologisk etter fødselsår.
Galen

Biografi

Han var født i Pergamon i Lilleasia, og etter studier i Smyrna, Korint og Alexandria arbeidet han som lege i Pergamon inntil han  reiste til Roma i 162. I Roma var han Marcus Aurelius' livlege og holdt forelesninger om medisin. Galenos er blitt kalt «Legeprinsen» og i ry sto han bare under Hippokrates.
Sprint-VM på skøyter 2019

Norske kommentatorer

De norske TV-kommentatorene for NRK var ved Carl Andreas Wold og Even Wetten som satt på kommentatorplass i Thialf, mens Hans Andreas Solbakken gjorde intervjuer i skøytehallen.
Transiteatret-Bergen

Transiteatret-Bergen (Tt-B) er en fri scenekunstgruppe som arbeider i krysningspunktet mellom teater og musikk med utviklingen av et samtidsorientert og kritisk eksperimentelt teater. Gruppen ble grunnlagt i 2001 og er registrert som lag/forening og ledes av Tore Vagn Lid og utgjør et nettverk av kunstnere som beståer av regissør, lyd-, lys- og videodesignere, animatører, scenografer, skuespillere, musikere og sangere. Tt-B arbeider i all hovedsak med utgangspunkt i Lids stykker og konsepter og drives til daglig av skuespiller Tor Christian F. Bleikli og Tore Vagn Lid. Øvrige aktører og samarbeidende miljøer knyttes til Transiteatret fra produksjon til produksjon. 
Transiteatret har gjestet flere land og festivaler, blant annet via Junge Hunde Network. I 2008 ble Transiteatret presentert under Festspillene i Salzburg. Teatret samarbeider med institusjoner som Den Nationale Scene, BIT Teatergarasjen, Black Box Teater, Dramatikkens hus, Nationaltheatret og Festspillene i Bergen. Transiteatret-Bergen finansierer sin virksomhet ved hjelp av blant annet Bergen kommune og Norsk kulturråd.
Broen

Handling, sesong 1

Liket av en svensk politiker blir funnet midt på Øresundsbroen, på grenselinjen mellom Sverige og Danmark. Det viser seg imidlertid å være to lik, hvor den ene halvdelen tilhører en dansk prostituert som var meldt savnet flere år forut for funnet. Saga Norén og Martin Rohde leder etterforskningen for å finne morderen.

Nyinnspillinger

I USA fikk en nyinnspilling av TV-serien tittelen The Bridge, og hadde premiere i juni 2013. Her ble handlingen lagt til grensen mellom USA og Mexico, og hadde blant andre Diane Kruger, Demián Bichir, Annabeth Gish, Ted Levine og Duane Whitaker på rollelista.
Det er også spilt inn en fransk-engelsk versjon av TV-serien med namnet The Tunnel, der et lik blir oppdaget i kanaltunnelen mellom England og Frankrike. Denne serien hadde premiere i oktober 2013, og ble spilt av engelske Stephen Dillane og franske Clémence Poésy som motstykkene til henholdsvis Kim Bodnias og Sofia Helins roller.

Spin-offs

I Malmö, hvor hovedkvarteret til hovedpersonen Saga Norén ligger, har muséer separatutstillinger med rekvisitter fra TV-serien. Til Malmö kommer det også mange turister for å besøke innspillingsstedene, og Malmö Turisme arrangerer guidede turer.
Pieriballia

Utseende

En middelsstor (vingespenn ca. 50 millimeter) sommerfugl. Det er betydelig forskjell i utseende mellom kjønnene. Hannens overside er hvit bortsett fra svarte vingespisser, mens hunnen er tegnet i lysgult og svart. Hannens bakvinger er blekgule på undersiden, hunnens underside er mest brunlig.

Utbredelse

Arten er utbredt på den vestlige siden av Mellom- og Sør-Amerika, like fra Mexico i nord til Argentina i sør.
Tsjir

Tsjir er ei elv i Rostov og Volgograd oblast i Russland. Den er ei høyre sideelv til Don, og er 317 km lang, med et nedbørfelt på 9580 km².
Messier 3

Messier 3 (også kjent som M3 eller NGC 5272) er en kulehop i stjernebildet Jakthundene. Det ble oppdaget av Charles Messier i 1764, og William Herschel oppløste stjernene i den i 1784. Denne hopen er en av de største og lyssterkeste, og består av omtrent 500 000 stjerner. Den befinner seg 33 900 lysår fra jorda. M3 har en tilsynelatende størrelsesklasse på 6,2 og er dermed synlig med det blotte øye under mørke forhold. Fra et mellomstort teleskop er hopen fullstendig definert.
Tau Devi Lal kraftverk

Tau Devi Lal kraftverk, også kjent som Panipat kraftverk, er et kullkraftverk ved Rihandreservoaret i delstaten Haryana i India. Det har en installert produksjonskapasitet på 500 MW i enhetene 7 og 8, fordelt på to like store blokker/turbiner. Operatør er det indiske selskapet National Thermal Power Corp Ltd.
Anlegget ble utbygd i årene 2004–2005. Utbyggingstiden fra kontraktsinngåelse til ferdig installasjon var bare 34 måneder. Brenselstypen er kull.
Årlig produksjon i 2006-07 var totalt 8,963 TWh, og utslippene av CO2 var 10,5365 mill tonn.
Offshore Media Group

Offshore Media Group er selskapet som driver nettstedet «offshore.no», et nettsted som spesialiserer seg på nyheter innen offshore-sektoren. Websiden har 300 000 lesere i måneden. Det jobber tre norske journalister med siden, som også har en søsterside i England sydd over samme lest.
Offshore Media Group arrangerer også noen av oljemessene i Norge.
I tillegg gir mediehuset ut magasinet Offshore & Energy, som er et av Norges eldste fagtidskrift innen sin genre. Opplaget på dette magasinet er 12 000, med fire utgaver i året. Selskapet har hovedkontor i Bergen, men også kontorer i Oslo og Stavanger. I alt 13 ansatte jobber i selskapet.
Elaphinis

Beskrivelse

Nokså små, mer eller mindre brunspraglete gullbasser.
Disse artene kan være svært variable i fargen, noen eksemplarer er mønstret i svart, hvitt, gult, rødlig og grønnlig i tillegg til brune toner.

Utbredelse

Slekten lever i det sørlige Afrika.
Dobbelthopen

Dobbelthopen er det vanlige navnet på de åpne stjernehopene NGC 884 og NGC 869, som er nær hverandre i stjernebildet Persevs. NGC 884 og NGC 869 befinner seg henholdsvis 7 600 og 6 800 lysår unna, så de er nær hverandre i verdensrommet også.
De er relativt unge hoper, NGC 869 er 5,6 millioner år og NGC 884 er 3,2 millioner år gammel ifølge 2000 Sky Catalogue. Til sammenligning har Pleiadene en estimert alder på 75–150 millioner år.
De er også blåforskjøvet; NGC 869 beveger seg mot jorda i en fart av 22 km/s, og NGC 884 beveger seg mot jorda i en tilsvarende fart av 21 km/s. De varmeste hovedseriestjernene i hopene har spektralklasse B0.
Yes Sir, That's My Baby

«Yes Sir, That's My Baby» er en populær amerikansk sang fra 1925 med melodi av Walter Donaldson og tekst av Gus Kahn, som ble en slager med Ace Brigode i 1925 og med Eddie Cantor i 1930.
«Yes Sir, That's My Baby» ble senere en slager med Rick Nelson i 1950-årene og med Frank Sinatra i 1960-årene. Sangen har blitt en standard og har blitt spilt inn av mer enn hundre artister i genrer fra jazz til rock, marimba og country.
Åpningslinjen: «Yes sir, that's my ba-by. No Sir, I don't mean may-be. Yes sir, that's my ba'by now».
Ifølge en kilde ble sangen skrevet da Donaldson og Kahn var på besøk hos Cantor. Datteren Marjorie tok med seg ut sitt favorittleketøy, en gående, mekanisk gris. Den begynte å gå i rytme, mens to toner kom fra det lille vesenet. Kahn ble inspirert og startet med å skrive tekst til tonene i rytme med grisen og kom opp med åpningslinjen og refrenget i kort rekkefølge.
En jiddisk versjon med tittelen «Yes Sir, Iz May Kalleh» ble spilt inn av Peisachke Bernstein.
Sangen ble dessuten fremført av Jason Robards i spillefilmen A Thousand Clowns (1965).
Blant de tallrike artistene som har spilt inn «Yes Sir, That's My Baby» kan en nevne Roy Acuff, Ruth Brown, The Clovers, Nat King Cole, Bing Crosby, Frankie Valli & the Four Seasons samt Al Jolson.

Norske versjoner

Gunnar Jørstad og Ivar Hovden har skrevet norske tekster. Jørstad norske tittel er «Heisann, sprett opp Johan». Hovdens norske tittel er «Hei sveis».
Ladestasjon

En ladestasjon er en anordning for overføring av elektrisk energi til elbiler og ladbare hybridbiler. For elbilene er de en forutsetning for at bilene regelmessig kan "tankes" med elektrisitet og ikke risikerer å bli stående med tomt batteri, det gjelder især for dem som bor i byer og som mangler adgang til eget eluttak eller som ikke kan lade på f.eks. arbeidsplassen. For hybridbilene er ladestasjonene et godt supplement for å forlenge rekkevidden med ren eldrift.
Det mangler stadig standarder og klare rutiner for infrastruktur, betalingsmåte, sikkerhet og andre praktiske detaljer.
Som regel er ladestasjonene utstyrt med et eller to 230 voltsuttak, 10 A eller (hvilket blir vanligere) 16 A.

Eksterne henvisninger

(en) Kategori:Electric vehicle charging stations – bilder, video eller lyd på Wikimedia Commons
ClutterBillies

ClutterBillies er et country-banjorockband fra Arendal, startet i 2003. Medlemmenes musikalske bakgrunn har et vidt spekter der pop, rock, country og jazz er med på å danne grunnlaget for sounden til bandet. De henter mye inspirasjon fra den nyere countrymusikken og er sterkt inspirert av artister som Rascal Flatts, Brad Paisley og Keith Urban.